Mirjami Penttinen

**Mirjami Penttinen** (o.s. **Paakkanen**) on suomalainen taitoluisteluvalmentaja, jonka valmennuksessa muodostelmaluistelujoukkue Team Unique on voittanut yhden maailmanmestaruuden kaudella 2012–2013. Penttinen aloitti Helsingin Luistinklubin (HSK) muodostelmaluisteluryhmien päävalmentajana vuonna 2000, ja häntä on kuvailtu omistautuneeksi valmentajaksi. Helsingin Sanomat kuvasi maaliskuussa 2026 Penttisen ympärille rakentunutta HSK:ta lahkomaiseksi pelon ja keskinäisten riippuvuuksien seuraksi, joka on esimerkki urheilun omavalvonnan pettämistä ja sisältää systemaattista henkistä väkivaltaa. HSK:n puheenjohtajana vuodesta 2020 toiminut Mikael Nyberg on tuominnut kaiken epäeettisen toiminnan, mutta tullessan puheenjohtajaksi ei ollut havainnut sellaista HSK:ssa tai Penttisen toiminnassa  eikä seurassa ole hänen mukaansa tapahtunut vakavia rikkomuksia sen jälkeenkään vuosina 2023-2025.  Urheilijoiden kokemaa henkistä väkivaltaa väitöskirjassaan Edinburgin yliopistossa tutkinut psykologi Jatta Muhosen mukaan HSK on esimerkki urheilun "omasta kuplasta", jossa ympäristön normalisoidessa henkisen väkivallan ei urheilija itse enää näe, missä väkivallan raja kulkee.  

## Valmennusmenetelmät

### Vuoden 2020 käsittely ja sen seuraukset
Penttisen valmennusmenetelmistä nousi kohu alkuvuodesta 2020, kun Suomen Taitoluisteluliitto asetti hänet tammikuussa 12 kuukauden toimintakieltoon urheilun eettisten sääntöjen rikkomisesta, mikä on ankarin mahdollinen rangaistus. Toimintakielto perustui Suomen urheilun eettisen keskuksen (Suek) tekemään tutkintaan vuoden 2019 aikana. Penttisen kerrotaan käyttäneen toistuvasti ja useiden vuosien ajan valmennettaviaan kohtaan epäasiallista kieltä, huutaneen, nöyryyttäneen ja kehottaneen valmennettaviaan muun muassa tappamaan itsensä. Penttinen itse piti häneen kohdistunutta tutkintaa "kiusaamiskampanjana".  

Helsingin Luistinklubi valitsi uuden Penttistä tukevan hallituksen helmikuussa 2020. Seuran noin 80 yksinluistelijaa erosivat yhdistyksestä ja perustivat Helsingin Taitoluisteluakatemia -nimisen seuran yhdessä Oulunkylän Taitoluisteluklubi OTK:n kanssa maaliskuussa 2020. Myös yksi muodostelmaluistelujoukkue siirtyi Helsingin Taitoluisteluklubiin kaudeksi 2020–2021. 

Seuran uusi hallitus palautti Penttisen takaisin valmennustyöhön maaliskuussa 2020 puheenjohtajansa Mikael Nybergin johdolla. Nyberg perusteli palautusta ”reilun pelin periaatteilla” ja sillä, että seitsemän viikon palkallinen hyllytys valmennustyöstä on riittävä rangaistus Penttiselle. Taitoluisteluliitto ei hyväksynyt Penttisen palauttamista, jolloin seura hankki käräjäoikeuden väliaikaisen turvaamispäätöksen lykätäkseen Taitoluisteluliiton seuraan kohdistamia mahdollisia jatkotoimenpiteitä. Helsingin kaupunki peri takaisin 57 000 euroa seuralle antamiaan avustuksia eettisten sääntöjen rikkomisesta.      

Penttinen ja hänen asianajajansa Petteri Sotamaa valittivat saamastaan kilpailukiellosta urheilun oikeusturvalautakuntaan, jonka oli määrä käsitellä asiaa kesäkuussa 2020 kuullen uudelleen laajaa joukkoa todistajia. Taitoluisteluliitto, HSK ja Penttinen kuitenkin sopivat asian toukokuussa 2020: Penttisen 12 kuukauden toimintakielto Taitoluisteluliiton kilpailuissa jää voimaan, mutta hän saa jatkaa päivittäistä valmennustyötä seurassa ilman että liitto vastustaa sitä tai jatkaa prosessia seuran erottamiseksi jäsenyydestään. Penttinen puolestaan vetää valituksensa urheilun oikeusturvakeskuksesta ja suostuu hänelle räätälöityyn työnohjaukseen. Seura ottaa Helsingin käräjäoikeudesta pois turvaamiskanteensa liitosta erottamisensa estämiseksi. Taitoluisteluliiton puheenjohtaja Laura Raition mukaan sovinto syntyi, koska Penttiselle annettu 12 kuukauden kilpailukielto jää voimaan ja jatkokäsittelyn välttäminen suojelee raskaan prosessin jo läpikäyneitä Penttisen epäasiallisen toiminnan esiintuoneita luistelijoita. Penttisen kilpailukielto päättyi tammikuussa 2021, jolloin hän oli täysin vapaa jatkamaan valmennus- ja kilpailutoimintaa. 

### Vuoden 2026 käsittely
*[[Helsingin Sanomat]]* uutisoi maaliskuussa 2026 otsikolla "*Toinen näytös*", että Penttinen on jatkanut epäasiallista käytöstään alaikäisiä luistelijoita kohtaan. Laajan tutkivan journalismin osaston mukaan Penttinen kohdistaa sanansa usein yksittäiseen luistelijaan joukkueen edessä, ja hän on esimerkiksi sanonut yhdelle tytölle, että "*tätä ei palelisi niin paljon, jos hän söisi enemmän*" ja kutsunut luistelijaa "*hessuhopoksi*". Erään luistelijan lihomista hän oli kutsunut joukkueen edessä "*teinipullahdukseksi*". Syksyllä 2025 hän oli sanonut yhdelle luistelijalle, että hänen suorituksensa voisi seuraavalla kerralla näyttää muulta kuin että luistelijalla on "*hirttosilmukka kaulassa*". Helsingin Sanomien mukaan Penttinen oli vuonna 2023 nimitellyt yhtä luistelijaa vammaiseksi, ja matkinut hänen liikkeitään joukkueen edessä. Aiemmin Penttinen on Suekin tutkintamuistion mukaan mm. kehottanut luistelijaa tappamaan itsensä.

Aiemman selvityksen yhteydessä vuonna 2018 Helsingin kaupunki peri takaisin yli 57 000 euroa maksamiaan tukia johtuen Penttisen toiminnasta. Vuosina 2021-2025 HSK on saanut toiminta- ja tilankäyttöavustusta noin 250 000 euroa, ja Helsingin liikuntapalvelun päällikkö Tuuli Salospohjan mukaan "*tapauksessa on [nyt] paljon samaa kuin aikaisemmin*" ja kaupunki alkaa selvittää uutta tapausta.  

Useat taitoluisteluseurat reagoivat uusiin tietoihin. Helsingin Luistelijat pitivät uusia tietoja järkyttävinä. Helsingin Taitoluisteluklubi antoi julkisen lausunnon, jossa se ilmaisi huolestuneisuutensa paljastuneista valmennuskäytännöistä. Helsingin Taitoluisteluakatemia peräänkuulutti jokaisen oikeutta turvalliseen harrastus- ja kilpailuympäristöön, ja ettei taitoluistelun "*valmentaminen saa rakentua pelolle, ahdistukselle, nöyryyttämisen kokemuksille tai alistamiselle*". HSK itse kommentoi kohua Instagram-tilillään julkaistussa tiedotteessa päättyen seuraavasti: "*HSK:n osaava ja omistautunut valmennustiimi on toiminut ja toimii joukkueiden luotseina ja tukena myös tässä haastavassa tilanteessa, mistä kiitämme heitä.*"

Suek aloitti Penttisen ja HSK:n toiminnasta esiselvitystutkinnan 4.3.2026, minkä jälkeen Suek on saanut suuren määrän lisäyhteydenottoja Penttisen toiminnasta.  Liikunta-, kulttuuri- ja nuorisoministeri Mika Poutalan mukaan esillenousseet asiat kuulostavat tuomittavilta, ja myös hän vaatii osaltaan seuralta selvitystä. HSK ilmoitti seuratiedotteella 6.3.2026, että Penttisen työsuhde on sovittu päättymään muodostelmaluistelun MM-kisojen jälkeen 13.4.2026. Lopulta Penttisen osallistumisesta kisoihin päättää kuitenkin Suomen taitoluisteluliitto.

## Yksityiselämä

Mirjami Penttinen avioitui vuonna 2004 valmennettavansa Ville Penttisen kanssa, ja häät kuvattiin Yle TV2:n *[[Unelmahäät|Juhannushäät]]*-ohjelmaan. Pariskunnalla on kaksi lasta, joista toinen toimi edustusjoukkue Team Uniquen kapteenina kaudella 2025-2026. 

Penttisten perheyritys Team Place Oy myy HSK:lle ja usealle taitoluisteluseuralle seuravaatteet. HSK ei ole puheenjohtaja Mikael Nybergin mukaan kilpailuttanut seuravaatteita, vaikka seuralla on Penttisiin sidonnaisuus.

## Lähteet